CELEX: 32005D0324
Language: hu
Date: 2004-12-15 00:00:00
Title: Az európai közösségek migráns munkavállalók szociális biztonságával foglalkozó igazgatási bizottsága - 200. Határozat (2004. december 15.) a migráns munkavállalók szociális biztonságával foglalkozó igazgatási bizottság adatfeldolgozási műszaki bizottságának működési rendjéről és összetételérőlEGT vonatkozású szöveg

23.4.2005   
            
            
               HU
            
            
               Az Európai Unió Hivatalos Lapja
            
            
               L 104/42
            
         200. HATÁROZAT
   
   (2004. december 15.)
   a migráns munkavállalók szociális biztonságával foglalkozó igazgatási bizottság adatfeldolgozási műszaki bizottságának működési rendjéről és összetételéről
   (EGT vonatkozású szöveg)
   (2005/324/EK)
   A MIGRÁNS MUNKAVÁLLALÓK SZOCIÁLIS BIZTONSÁGÁVAL FOGLALKOZÓ IGAZGATÁSI BIZOTTSÁG,
   tekintettel a szociális biztonsági rendszereknek a Közösségen belül mozgó munkavállalókra és családtagjaikra történő alkalmazásáról szóló, 1971. június 14-i 1408/71/EGK rendelet (1) 81. cikke d) pontjára, amely szerint az igazgatási bizottság feladata a tagállamok közötti együttműködés erősítése és fejlesztése az információcsere eljárásainak modernizálásával, különösen az intézmények közötti információáramlásnak a telematikus adatcseréhez történő hozzáigazításával, figyelembe véve az adatkezelés fejlődését az egyes tagállamokban, és figyelembe véve, hogy a modernizáció fő célja az ellátások megállapításának elősegítése,
   tekintettel a szociális biztonsági rendszereknek a Közösségen belül mozgó munkavállalókra és családtagjaikra történő alkalmazásáról szóló, 1408/71/EGK rendelet végrehajtására vonatkozó szabályok megállapításáról szóló, 1972. március 21-i 574/72/EGK rendelet (2) 117c. cikke (1) bekezdésére, amely szerint az igazgatási bizottság létrehozza a műszaki bizottságot, amely jelentéseket készít és indoklással ellátott véleményt alkot a 117., 117a. és 117b. cikk értelmében hozandó döntéseket megelőzően, továbbá a műszaki bizottság eljárási szabályait és összetételét az igazgatási bizottság határozza meg,
   tekintettel az Európai Unió 2004. május 1-jei bővítésének a műszaki bizottság működésére gyakorolt hatására,
   A KÖVETKEZŐKÉPPEN HATÁROZOTT:
   1. cikk
   (1)   A migráns munkavállalók szociális biztonságával foglalkozó igazgatási bizottság létrehozza az 574/72/EGK rendelet 117c. cikkének (1) bekezdésében meghatározott adatfeldolgozási műszaki bizottságot. E bizottság rövid megnevezése: „műszaki bizottság”.
   (2)   A műszaki bizottság feladatkörét az 574/72/EGK rendelet 117c. cikkének (2) bekezdése határozza meg.
   (3)   A műszaki bizottság egyes feladataira vonatkozó megbízatást a migráns munkavállalók szociális biztonságával foglalkozó igazgatási bizottság adja, amely szükség esetén jogosult e feladatok módosítására is.
   2. cikk
   A műszaki bizottság jelentéseit és indoklással ellátott véleményeit szükség szerint műszaki dokumentumok és tanulmányok alapján fogadja el. A műszaki bizottság jogosult minden olyan információt megkérni a nemzeti kormányoktól, amelyre megítélése szerint feladatai ellátásához szüksége van.
   3. cikk
   (1)   A műszaki bizottságnak tagállamonként két tagja van: az egyik tag a bizottság teljes jogú tagja, a másik az ő helyettese. A tagok jelölését minden tagállam a tagállamnak az igazgatási bizottságban működő képviselőjén keresztül az igazgatási bizottság főtitkárához továbbítja.
   (2)   A műszaki bizottság jelentéseit és indoklással ellátott véleményeit valamennyi bizottsági tag többségének igen szavazatával fogadja el; a szavazás során minden tagállam egyetlen szavazattal rendelkezik, amelyet a teljes jogú tag, távollétében pedig helyettese ad le. A műszaki bizottság jelentéseiben és indoklással ellátott véleményeiben meg kell jelölni, hogy elfogadásuk egyhangúlag vagy egyszerű többséggel történt-e. Ugyancsak ismertetni kell az esetleges kisebbségi véleményt vagy kisebbségi fenntartásokat.
   (3)   A műszaki bizottság munkájában tanácskozási joggal részt vesz az Európai Közösségek Bizottsága egy képviselője vagy az általa kijelölt személy.
   4. cikk
   A műszaki bizottság elnöke minden félévben ugyanazon tagállam teljes jogú tagja vagy más kijelölt tisztviselője, amely tagállam képviselője az igazgatási bizottságban ugyanabban az időszakban az elnöki tisztséget betölti. A műszaki bizottság elnöke az igazgatási bizottság elnökének kérésére jelentést készít a műszaki bizottság tevékenységéről.
   5. cikk
   A műszaki bizottság konkrét kérdések megvizsgálására szükség szerint eseti munkacsoportokat hoz létre. Ilyen esetben a műszaki bizottság előírja a munkacsoport által elvégzendő feladatokat, e feladatok elvégzésének időbeni ütemezését és a tevékenység pénzügyi vonatkozásait a 7. cikkben említett munkaprogramban.
   6. cikk
   Az igazgatási bizottság titkársága előkészíti és megszervezi a műszaki bizottság üléseit, és összeállítja azok jegyzőkönyvét.
   7. cikk
   A műszaki bizottság jóváhagyás végett részletes munkaprogramot nyújt be az igazgatási bizottságnak. A műszaki bizottság évente jelentést készít az igazgatási bizottság számára tevékenységéről és a munkaprogramban foglalt célok eléréséről, továbbá javaslatot nyújt be annak esetleges módosítására.
   8. cikk
   Az Európai Közösségek Bizottsága képviselőjének is jóvá kell hagynia a műszaki bizottság minden olyan javasolt intézkedését, amely az Európai Közösségek Bizottsága által viselendő költségekkel jár.
   9. cikk
   A műszaki bizottság nyelvei megegyeznek a Közösség intézményeinek hivatalos nyelveivel, az Európai Közösséget létrehozó szerződés 290. cikkének megfelelően.
   10. cikk
   A műszaki bizottság tevékenységére a mellékletben meghatározott további szabályok is alkalmazandók.
   11. cikk
   Ez a határozat az igazgatási bizottság 1998. június 11-i 169. határozata (3) helyébe lép.
   12. cikk
   Ezt a határozatot közzé kell tenni az Európai Unió Hivatalos Lapjában.
   Rendelkezéseit 2005. március 1-jétől kell alkalmazni.
   
      
         
            az igazgatási bizottság elnöke
         
         C.-J. VAN DEN BERG
         
      
   
   
      (1)  HL L 149., 1971.7.5., 2. o. A legutóbb a 631/2004/EK európai parlamenti és tanácsi rendelettel (HL L 100., 2004.4.6., 1. o.) módosított rendelet.
   
      (2)  HL L 74., 1972.3.27., 1. o. A legutóbb a 631/2004/EK rendelettel módosított rendelet.
   
      (3)  HL L 195., 1998.7.11., 46. o.
   
      MELLÉKLET
      A MŰSZAKI BIZOTTSÁG MŰKÖDÉSÉNEK TOVÁBBI SZABÁLYAI
      1.   Az üléseken való részvétel
      
                  a)
               
               
                  Ha a műszaki bizottság hivatalban lévő elnöke akadályoztatása esetén nem képes részt venni a bizottság ülésén, helyettese veszi át az elnök szerepét.
               
            
                  b)
               
               
                  A bizottsági tagok mellett a műszaki bizottság ülésein tagállamonként egy vagy több szakértő is részt vehet, amennyiben azt a megtárgyalandó kérdések természete indokolja. Egy delegáció általános szabályként legfeljebb négy tagból állhat.
               
            
                  c)
               
               
                  A műszaki bizottság és eseti munkacsoportjai valamennyi ülésén részt vesz az Európai Közösségek Bizottsága képviselője, a titkárság egy tagja vagy az igazgatási bizottság főtitkára által kijelölt más személy. Ha a megtárgyalandó kérdések természete úgy kívánja, az üléseken az Európai Közösségek Bizottsága más osztályainak képviselője is részt vehet.
               
            2.   Határozathozatal
      
                  a)
               
               
                  Ha a műszaki bizottság elnöki tisztségét a bizottság teljes jogú tagja tölti be, helyette helyettese szavaz.
               
            
                  b)
               
               
                  Ha egy jelen lévő tag a határozathozatal során a szavazástól tartózkodik, az elnök felkérheti a tartózkodás indokolására.
               
            
                  c)
               
               
                  Ha a jelen lévő tagok többsége tartózkodik a szavazástól, akkor úgy kell tekinteni, mintha a szavazásra feltett javaslatot nem tették volna fel szavazásra.
               
            3.   Napirend
      
                  a)
               
               
                  A műszaki bizottság üléseire a napirend tervezetét a titkárság a műszaki bizottság elnökével egyeztetve állítja össze. Az egyes napirendi pontok felvétele előtt a titkárság szükség szerint írásban kikérheti az érintett delegációk véleményét.
               
            
                  b)
               
               
                  A napirend tervezete főszabályként olyan napirendi pontokat tartalmaz, amelyek felvételét valamely tag vagy az Európai Bizottság képviselője kérte, és amelyekhez az esetleg szükséges észrevételek legalább 20 munkanappal az ülés megkezdése előtt megérkeztek a titkársághoz.
               
            
                  c)
               
               
                  A napirend tervezetét az ülés megkezdése előtt legalább 10 munkanappal meg kell küldeni a műszaki bizottság valamennyi tagjának, az Európai Közösségek Bizottsága képviselőjének és minden olyan személynek, aki várhatóan részt vesz az ülésen. Amint rendelkezésre állnak, ugyanezeknek a személyeknek meg kell küldeni a napirendi pontokhoz kapcsolódó dokumentumokat is.
               
            
                  d)
               
               
                  Az ülés megkezdését követően a műszaki bizottság elfogadja a napirendet. A napirend tervezetében nem szereplő napirendi pontot a műszaki bizottság a napirendre csak egyhangú szavazással vehet fel. Sürgősségi esetek kivételével a műszaki bizottság tagjai fenntarthatják a jogot, hogy végleges álláspontjukról a soron következő ülésen nyilatkoznak, amennyiben a kérdéses, a napirend tervezetében szereplő napirendi ponthoz saját nyelvükön a szükséges dokumentumokat legalább öt munkanappal az ülés megkezdése előtt nem kapták meg.
               
            4.   Eseti munkacsoportok
      
                  a)
               
               
                  Az eseti munkacsoport elnöke olyan szakértő, akit a műszaki bizottság elnöke az Európai Közösségek Bizottsága képviselőjével egyeztetve jelöl ki, vagy ennek hiányában olyan szakértő, akinek tagállama megegyezik az igazgatási bizottság elnökének tagállamával.
               
            
                  b)
               
               
                  Az eseti munkacsoport elnökét meg kell hívni a műszaki bizottság mindazon üléseire, amelyeken az eseti munkacsoport jelentését tárgyalják.
               
            5.   Adminisztratív kérdések
      
                  a)
               
               
                  A műszaki bizottság elnöke a bizottság működési körében, a megtartandó ülések és az elvégzendő feladatok tekintetében jogosult utasításokat adni a titkárságnak.
               
            
                  b)
               
               
                  A műszaki bizottság ülését a titkárság a műszaki bizottság elnökével egyeztetve, az ülés megkezdése előtt 10 munkanappal a tagoknak és az Európai Közösségek Bizottsága képviselőjének elküldött levélben hívja össze.
               
            
                  c)
               
               
                  Az üléseken jegyzőkönyvet kell felvenni, amelyet főszabályként a következő ülésen jóvá kell hagyni.